Kjempescoring av Andros Townsend reddet 1-1 for England mot Italia
Italia ledet ved pause, men etter 79 minutter kom Townsends utligning på en praktfullt skudd som Gigi Buffon ikke hadde muligheter til å redde. – Det er et bra resultat mot Italia borte, sa Townsend til ITV etterpå. Dette er Townsends tredje mål for England - på syv kamper. Tottenham-spilleren hadde vært på banen i knapt ti minutter da han scoret. Utligningen var ikke ufortjent, og rett etterpå holdt Wayne Rooney på å score seiersmål for England. – Vi hadde fortjent å vinne. Vi dominerte i 2.omgang, sa Rooney til ITV. Italia, som er i Norges EM-pulje, skremte nok ikke vannet av den norske landslagssjef Per-Mathias Høgmo med sitt spill tirsdag kveld.Graziano Pellè (29) har ikke for vane å lage mål, men snaut halvtimen ut i kveldens kamp scoret han på sine venner fra Premier League. Southamptonspilleren headet vakkert i mål, uten at Joe Hart kunne gjøre noe med den ballen. Det var Giorgio Chiellini som drog seg fri på Italias venstrekant og la inn til Pellè. Englands Phil Jones lot seg altfor lett passere, men Chiellinis pasning var det ingenting å si på. Andros Townsend snakket etterpå om hvor ille det var å gå glipp av Brasil-VM. – Det var et mareritt å sitte hjemme og ikke spille VM fordi jeg var skadet. Manageren hjalp meg gjennom den tøffe tiden, sa Townsend til ITV.Townsend spilte heller ikke U21-EM mot Norge i 2013. Da var han utestengt for ulovlig gambling. Det engelske landslaget har ikke vunnet i Italia siden 1961. Harry Kane spilte for første gang fra start for det engelske landslaget, men fikk ikke markert seg spesielt. – Kane får ikke noe å jobbe med, fastslo Chris Waddle som ekspert på BBC Radio 5. – England må spille med høyere tempo og få med backene, mente Waddle. Med seier hadde England tatt sin åttende strake seier i treningskamper.Italia var best før pause, men England kom bra i 2.omgang. – Bestemann på banen var Michael Carrick etter at han kom på, sa kapteinen Wayne Rooney på ITV. – Michael styrte spillet og var forskjellen mellom lagene. Carrick debuterte for 14 år siden, men har bare 33 landskamper. Chris Waddle var etter kampen meget kritisk til utbyttet av dette treningsoppgjøret: – Jeg er ikke så glad i treningskamper i moderne fotball. Lærte vi noe? Spillerne hadde hatt mer utbytte av en fridag enn å spille denne kampen, mente Waddle på BBC.
(Italia-England 1-1) Et kjempeskudd av Andros Townsend (23) reddet England i treningskampen mot Italia tirsdag kveld.